Jesús kitsó‑la̱ jñà xi̱ta̱ judío ra kjokjiín‑la̱ a̱ꞌta ꞌtse̱:
―Tsa ko̱ꞌsín nda si̱hitjasòn kiti jiòn jñà ꞌén‑na̱,
jión‑nájiòn ra ngi kixi̱ kjoa̱ nga ya̱ kotáꞌyáꞌta‑na.
Jcha̱xkon‑nájiòn ra ngi kjo̱hixi̱,
ko̱ jé kjo̱hixi̱ si̱ìkítsa̱hijyondi̱í‑no.
Kiìchja̱á jñà xi̱ta̱ judío,
kitsò:
―Ngaji̱n xi̱ta̱ tje̱‑la̱ Abraham‑náji̱n;
kjè tsa yá ra bìtsa̱hijyoꞌñó‑naji̱n;
ko̱,
¿mé‑ni si‑ni nga ki̱tsa̱jnandi̱í‑naji̱n?
Jesús kitsó‑la̱:
―Ngi ꞌén kixi̱í ra ko̱xin‑no,
ngaꞌtsì jñà xi̱ta̱ ra bátsji‑jé,
ya̱á títsa̱jnajinꞌñó jè jé‑la̱,
koni jngo chi̱ꞌnda ra tíjnaꞌñó.
Jngo xi̱ta̱ ra ta chi̱ꞌnda tíjna,
mì tsa ta ya̱ ko̱ma kiꞌta niꞌya‑la̱ ya̱ ñánda̱ nga tísíxá,
tanga jè ra iꞌndí,
ya̱á kíjna kiꞌta ya̱ niꞌya‑la̱ na̱ꞌìn‑la̱.
Tsa ꞌkia̱ jè Iꞌndí‑la̱ Nainá si̱ìkítsa̱jnandi̱í‑no,
ngi ndaá ki̱tsa̱jnandi̱í kiti‑no.
ꞌA̱n ijyeé be‑ná nga tje̱‑la̱ Abraham‑nájiòn,
tanga mejèn nìꞌken‑nájiòn,
ta nga̱tjì‑la̱ mì kì makjiín‑no jè ꞌén ra ꞌbenájmí‑no.
ꞌKoa̱á ꞌsín chjàa̱ koni ꞌsín tjín kjoa̱ ra kíjtsee̱ ꞌkia̱ nga tsakáti̱jnaꞌta chraña‑la̱ Na̱ꞌìn‑na̱;
ko̱ ꞌkoa̱á ꞌsín ꞌnià jiòn koni ꞌsín tjín kjoa̱ ra kinaꞌyá‑la jè na̱ꞌìn‑no.
Jñà xi̱ta̱ judío kitsó‑ní:
―Jè tje̱‑na̱ji̱n,
ya̱ inchrabàꞌta‑ni ꞌtse̱ Abraham jè ra na̱ꞌìn jchá‑na̱ji̱n ma.
Tanga Jesús kitsó‑la̱:
―Tsa kixi̱í‑la kjoa̱ nga i̱xti‑la̱ Abraham ma jiòn,
ꞌkoa̱à‑la ꞌsín ꞌsia̱an jiòn koni ꞌsín kiꞌsìn ra jè.
Ni̱ꞌsín ijye ko̱ꞌsín tíꞌbènájmí kixi̱í‑najiòn nga Nainá kitsjà‑na jñà ꞌén ra chjàa̱,
takó mejèn nìꞌken‑nájiòn.
Tanga jè Abraham ni̱kjiá ko̱ꞌsín kiꞌsìn.
ꞌKoa̱á ti̱ꞌsín ꞌnià jiòn koni ꞌsín ꞌsín jè ra ma na̱ꞌìn‑no.
Jñà xi̱ta̱ judío kitsó‑ní:
―Ji̱n,
mì tsa taxki̱ kitsin‑ji̱n;
ta jngoó‑ní jè Nainá ra na̱ꞌìn‑na̱ji̱n ma.
Jesús kiìchja̱ kitsò‑la̱:
―Tsa kixi̱í‑la kjoa̱ nga jè Nainá ma na̱ꞌìn‑najiòn,
tsjachaá‑la̱ ꞌsia̱an‑nájiòn,
nga̱ a̱ꞌta ꞌtse̱é Nainá inchrabà‑na.
Mì tsa ta ꞌa̱n tsikiꞌtín‑la̱ ijo‑na̱ nga inchrabàa̱;
jè Nainá isìkasén‑na.
Kií mì kì machi̱ya‑najiòn jñà ꞌén ra tíbakó‑no,
nga̱ mì kì ma‑najiòn nga nda naꞌyá.
Jè xi̱ta̱‑ni̱í‑ní ra ma jè na̱ꞌìn‑najiòn;
ya̱á nakjoá‑najiòn ko̱ ꞌkoa̱á ꞌsín mejèn‑najiòn ꞌsia̱an koni ꞌsín mejèn‑la̱ ra jè.
Jé xi̱ta̱‑ni̱í ra síꞌken xi̱ta̱ skanda ti̱ꞌsa̱‑ni kjotseé.
Ko̱ mì tsa ꞌén kixi̱ ra chja̱,
nga̱ ki,
mì tsa xi̱ta̱ kixi̱‑jìn ra jè.
ꞌKia̱ nga chja̱ ꞌén ndiso,
ꞌkoa̱á ꞌsín chja̱ koni ꞌsín tíjna inìma̱‑la̱.
Nga̱ xi̱ta̱ ndiso‑ní,
ngi jè sabá ma na̱ꞌìn‑la̱ ra ꞌén ndiso.
Tanga ꞌa̱n,
ra ꞌén kixi̱ ko̱tíxian‑no,
mì kì makjiín‑no.
¿Ra jiòn,
yá ra ma‑la̱ koa̱ànè-jé‑na?
Tsa ngi ꞌén kixi̱í ra ko̱tíxian‑najiòn.
¿Mé‑ni mì kì makjiín‑no?
Jè ra xi̱ta̱‑la̱ Nainá,
ꞌnchré jè ꞌén‑la̱ Nainá.
Kií mì kì naꞌyá‑najiòn,
nga̱ mì tsa xi̱ta̱‑la̱ Nainá ꞌmì‑no.
Jñà xi̱ta̱ judío ꞌkia̱á kitsò‑la̱:
―Kixi̱ kitií‑naji̱n ꞌkia̱ nga ko̱ꞌsín bixó‑ji̱n nga xi̱ta̱ Samaria‑ní ko̱ inìma̱ ꞌcho‑la̱ ni̱í tjíjin ya̱ inìma̱‑li.
Jesús kitsó‑la̱:
―ꞌA̱n,
mì tsa inìma̱ ꞌcho‑la̱ ni̱í tjíjin ya̱ inìma̱‑na̱.
Jè kjoa̱ ra tíꞌsiaa̱n jè‑ní nga tíbexkóo̱n jè Na̱ꞌìn‑na̱;
ko̱ mì kì ma‑no nga ꞌyaxkón‑ná,
tà isa̱á jnchro nakjoájno‑nájiòn.
Mì tsa jè tíbatsjía̱ nga jeya sìkíjnaa̱ ijo‑na̱,
tanga tíjnaá jngo ra mejèn‑la̱ nga jeya kóti̱jnaa̱,
ko̱ jè‑ní ra tíkosòn‑la̱.
Ngi ꞌén kixi̱í ra ko̱xin‑no,
jè ra si̱hitjasòn ꞌén‑na̱ mì kì ki̱yá.
Jñà xi̱ta̱ judío kitsó‑la̱:
―Kixi̱ kitií‑la̱ kjoa̱ nga inìma̱ ꞌcho‑la̱ ni̱í tjíjin ya̱ inìma̱‑li.
Jè Abraham ko̱ ngaꞌtsì jñà xi̱ta̱ ra isìchjeén Nainá nga kiìchja̱ ngajo‑la̱ kjotseé,
ꞌken‑ní,
ko̱ ji̱ si‑ní:
“Jè ra si̱hitjasòn ꞌén‑na̱ koni ꞌsín nga chjàa̱,
mì kì ki̱yá.”
Ji̱,
¿a isa̱á ꞌñó tijni ra ji̱ koni jè xi̱ta̱ jchínga‑na̱ji̱n Abraham?
ꞌKeén ra jè,
ko̱ ti̱ꞌkoa̱á ꞌkeén‑te ngaꞌtsì xi̱ta̱ ra isìchjeén Nainá nga kiìchja̱ ngajo‑la̱.
¿Kóꞌsín tjinachrjengi ijo‑li ꞌkia̱ nga ko̱ꞌsín tjisi?
Jesús kitsó‑la̱:
―Tsa ti̱ꞌa̱án jeya síkíjna‑na ijo‑na̱ ni̱mé chjí‑la̱.
Tanga jé Na̱ꞌìn‑na̱ ra jeya síkíjna‑na,
jè ra ꞌmì‑la jiòn nga jè ma Nainá‑no.
Tanga mì kì ꞌyaxkon jiòn.
ꞌA̱n bexkon‑náa̱;
tsa xiáa̱n,
mì kì bexkoo̱n,
ti̱ꞌkoa̱á xi̱ta̱ ndisoó ko̱ma‑te koni ꞌsín nga ndiso jiòn ra jiòn.
Tanga bexkon‑náa̱,
ko̱ sìhitjásón‑náa̱ koni ꞌsín tsò jè ꞌén‑la̱.
Abraham,
jè xi̱ta̱ jchínga‑najiòn tsjaá kiꞌse‑la̱ nga mejèn‑la̱ ske̱ jè ni̱chjin ꞌkia̱ nga kjíꞌia̱;
ko̱ kijtse‑ní,
ko̱ ꞌñó tsja kiꞌse‑la̱.
Jñà xi̱ta̱ judío kitsó‑la̱ Jesús:
―Nda kjè tjín‑li icháte nó.
¿Kóꞌsín ma‑ni nga kijchaxkin jè Abraham?
Kiìchja̱ Jesús,
kitsò‑la̱:
―Ngi ꞌén kixi̱í ra xin‑no,
ꞌA̱n‑ná ra ta̱ꞌkoa̱ tíjna̱ ꞌkia̱ nga ti̱kjè tsìn ra jè Abraham.
Jñà xi̱ta̱ kìi̱,
ꞌkia̱á iskábé na̱jo̱ nga mejèn‑la̱ ko̱sèn‑la̱ Jesús;
tanga tsikijnaꞌmaá Jesús;
a̱kjòn ꞌjahajin masen‑la̱ xi̱ta̱;
itjo‑ni ndi̱tsin i̱ngo̱ nga kijì.